b'\n_START_ARTICLE_\nOnnellisten aika\n_START_SECTION_\nJuoni\n_START_PARAGRAPH_\nElokuva kertoo Billist\xc3\xa4 (Gere), chicagolaisesta ty\xc3\xb6miehest\xc3\xa4, joka pakenee vuonna 1916 murhasyytett\xc3\xa4 Texas Panhandleen tytt\xc3\xb6yst\xc3\xa4v\xc3\xa4ns\xc3\xa4 Abbeyn (Adams) ja pikkusiskonsa (Manz) kanssa. Texasissa Bill ja Abbey esitt\xc3\xa4v\xc3\xa4t sisaruksia. Rikas farmari (Shepard) palkkaa heid\xc3\xa4t t\xc3\xb6ihin. Kun farmari rakastuu Abbeyyn, Bill kannustaa t\xc3\xa4t\xc3\xa4 menem\xc3\xa4\xc3\xa4n naimisiin rahan vuoksi. Bill j\xc3\xa4\xc3\xa4 farmille ja lopulta farmari ymm\xc3\xa4rt\xc3\xa4\xc3\xa4 \xe2\x80\x9dsisarusten\xe2\x80\x9d v\xc3\xa4lisen suhteen todellisen laadun. Farmari hy\xc3\xb6kk\xc3\xa4\xc3\xa4 Billin kimppuun, joka kuitenkin tappaa h\xc3\xa4net. Bill ja Abbey pakenevat, mutta poliisi ampuu Billin kiinniottoyrityksen aikana.\n_START_SECTION_\nKuvausty\xc3\xb6\n_START_PARAGRAPH_\nAmerican Cinematographer -lehden mukaan N\xc3\xa9stor Almendrosin kuvausty\xc3\xb6 on \xe2\x80\x9dyksi taitavimmista ja useimmin j\xc3\xa4ljitellyist\xc3\xa4 kuvaustaiteen esimerkeist\xc3\xa4 nykyaikaisen elokuvan historiassa\xe2\x80\x9d. Almendros voitti ty\xc3\xb6st\xc3\xa4\xc3\xa4n Oscarin._NEWLINE_Elokuvan ilme juontaa juurensa kuvaajan Vermeeri\xc3\xa4 ja Andrew Wyethi\xc3\xa4 kohtaan tuntemaan ihailuun sek\xc3\xa4 ohjaajan kiinnostukseen vuosisadanvaihteen valokuvajournalismiin. Pyrkimyksen\xc3\xa4 oli tavoitella varhaisten mykk\xc3\xa4elokuvien luonnollista ilmett\xc3\xa4, joten ulkokohtaukset kuvattiin luonnonvalossa ja sis\xc3\xa4kuvissa keinovaloa k\xc3\xa4ytettiin s\xc3\xa4\xc3\xa4steli\xc3\xa4\xc3\xa4sti._NEWLINE_Kun kuvauksille varattu aika ylittyi, Almendrosin oli l\xc3\xa4hdett\xc3\xa4v\xc3\xa4 aiemman sitoumuksensa perusteella kuvaamaan toista elokuvaa. H\xc3\xa4n uskoi ty\xc3\xb6ns\xc3\xa4 loppuun saattamisen kollegalleen Haskell Wexlerille, joka j\xc3\xa4ljitteli Almendrosin ty\xc3\xb6t\xc3\xa4 menestyksekk\xc3\xa4\xc3\xa4sti.\n_START_SECTION_\nPalkinnot\n_START_PARAGRAPH_\nMalick voitti Prix de la mise en sc\xc3\xa8ne eli parhaan ohjaajan palkinnon Cannesin elokuvajuhlilla vuonna 1979._NEWLINE_Onnellisten aika nimettiin Oscar-palkintoehdokkaaksi pukusuunnittelusta, s\xc3\xa4vellysty\xc3\xb6st\xc3\xa4 sek\xc3\xa4 \xc3\xa4\xc3\xa4nity\xc3\xb6st\xc3\xa4. Se palkittiin parhaasta kuvauksesta. Palkinnot jakavan Elokuva-akatemian tavan mukaan palkinto annettiin p\xc3\xa4\xc3\xa4kuvaaja Nestor Almendrosille, vaikka my\xc3\xb6s Haskell Wexlerin ty\xc3\xb6 mainittiin lopputeksteiss\xc3\xa4. Wexler on my\xc3\xb6hemmin valittanut siit\xc3\xa4, ettei h\xc3\xa4n saanut Oscaria ty\xc3\xb6st\xc3\xa4\xc3\xa4n._NEWLINE_Elokuva valittiin vuonna 2007 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkitt\xc3\xa4vi\xc3\xa4 amerikkalaiselokuvia. _NEWLINE_The New York Timesin kriitikot valitsivat Onnellisten ajan vuonna 2004 yhdeksi kaikkien aikojen tuhannesta parhaasta elokuvasta maailmassa.\n_START_SECTION_\nVastaanotto Suomessa\n_START_PARAGRAPH_\nOnnellisten aika sai Suomessa ensi-iltansa vasta 1979, jolloin se ker\xc3\xa4si suomalaisilta elokuvakriitikoilta viidenneksi eniten \xc3\xa4\xc3\xa4ni\xc3\xa4 elokuvakerholehti Projektion j\xc3\xa4rjest\xc3\xa4m\xc3\xa4ss\xc3\xa4 \xc3\xa4\xc3\xa4nestyksess\xc3\xa4 vuoden parhaista ensi-iltaelokuvista. Helsingin Sanomien Matti Salo kirjoitti: \xe2\x80\x9dSitten Charles Laughtonin R\xc3\xa4synuken ja Stanley Kubrickin Barry Lyndonin emme ole p\xc3\xa4\xc3\xa4sseet v\xc3\xa4ijym\xc3\xa4\xc3\xa4n niin kiehtovaa visuaalista ja musikaalista tarua k\xc3\xb6yhyydest\xc3\xa4 ja rikkaudesta, \xe2\x80\x99taivaan p\xc3\xa4ivist\xc3\xa4\xe2\x80\x99.\xe2\x80\x9d\n_START_SECTION_\nDVD-versiot\n_START_PARAGRAPH_\nParamount Pictures julkaisi vuonna 1999 peruslaatuisen DVD-version, jonka kuvassa on elokuvaajien ammattilehden American Cinematographerin mielest\xc3\xa4 paljon l\xc3\xa4hteen\xc3\xa4 olleen filmikopion likaa ja naarmuja. Criterion Collectionin julkaiseman erikoispainoksen ter\xc3\xa4v\xc3\xa4piirtokuvassa on puolestaan lehden arvioijan mielest\xc3\xa4 poikkeuksellisen hyv\xc3\xa4 v\xc3\xa4rintoisto, v\xc3\xa4h\xc3\xa4inen rakeisuus ja varjos\xc3\xa4vyjen tarkka toisto. Paramount Picturesin julkaisuun verrattuna Criterionin versio on \xe2\x80\x9dylivertainen\xe2\x80\x9d.'